A Bizottság 1997/75/EGK rendelete
(1975. július 31.)
a keményítőtartalmú termékek importlefölözésének előzetes rögzítése tekintetében az 1579/74/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 665/75/EGK rendelettel [1] módosított, a gabonafélék piacának közös szervezéséről szóló, 1967. június 13-i 120/67/EGK tanácsi rendeletre [2] és különösen annak 15. cikke (3) bekezdésére,
tekintettel a legutóbb a 668/75/EGK rendelettel [3] módosított, a rizs piacának közös szervezéséről szóló, 1967. július 25-i 359/67/EGK tanácsi rendeletre [4] és különösen annak 13. cikke (3) bekezdésére,
tekintettel a legutóbb a 980/75/EGK rendelettel [5] módosított, a gabonafélék és a rizs feldolgozásából előállított termékek behozatali és kiviteli rendszeréről szóló, 1968. július 23-i 1052/68/EGK tanácsi rendeletre [6] és különösen annak 2. cikke (2) bekezdésére és 5. cikkére,
mivel a legutóbb a 3103/74/EGK rendelettel [7] módosított, a gabonából és rizsből készült termékekre vonatkozó importlefölözés kiszámításának, valamint e lefölözésnek az előbbi termékekre és a gabonából előállított keveréktakarmányra vonatkozó előzetes rögzítésének eljárásáról szóló, 1974. június 24-i 1579/74/EGK bizottsági rendelet [8] úgy rendelkezik, hogy amennyiben a keményítőtartalmú termékek importlefölözését előzetesen rögzítik, akkor ezt csak akkor igazítják ki, ha az úgynevezett "beszerzési" ár megváltozik; mivel a gabona- és rizságazat termelési visszatérítéséről szóló, 1975. július 22-i 1955/75/EGK tanácsi rendelet [9] többé nem hivatkozik az úgynevezett "beszerzési" árakra; mivel ezért olyan kiigazításról kell rendelkezni, amelynek a jelenleg előírt kiigazítással azonos gazdasági hatása van;
mivel az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 1579/74/EGK rendelet 3. cikke (1) bekezdésének a) és b) pontja helyébe a következő rendelkezés lép:
"a) Az előző albekezdésben említett esetben, a 120/67/EGK rendelet A mellékletében meghatározott, a 23.07 B alszám alá tartozó termékek kivételével, a lefölözés bármilyen kiigazítását a 120/67/EGK rendelet 15. cikke (3) bekezdése második albekezdésének alkalmazására is figyelemmel kell elvégezni a behozatal napján érvényes lefölözés változtatható összetevőjének kiszámítása céljából használt alaptermék vagy alaptermékek küszöbárai szerint. Ezt a kiigazítást az előzetesen rögzített lefölözésnek a kérelmezés hónapjában a 100 kg alaptermékre a kérelem hónapjában érvényes küszöbár és a behozatal hónapjában érvényes küszöbár közötti különbözettel történő növelésével vagy csökkentésével kell elvégezni, miközben ezt a különbözetet az 1052/68/EGK rendelet mellékletének 4. oszlopában feltüntetett együtthatóval kell kiigazítani.
b) A 2. cikkben említett termékek tekintetében az előzetesen rögzített lefölözést továbbá akkor kell kiigazítani, ha az 1955/75/EGK rendelet 1. cikkében rögzített termelési visszatérítést az engedély iránti kérelem benyújtásának napja és a behozatal napja között megváltoztatták. Ezt a kiigazítást az e változtatásból származó különbségre hivatkozva az előzetesen rögzített lefölözés összegét növelésével vagy csökkentésével kell elvégezni, a különbséget megszorozva a 1052/68/EGK rendelet mellékletének 4. oszlopában a szóban forgó termék mellett feltüntetett együtthatóval."
2. cikk
Ez a rendelet 1975. augusztus 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1975. július 31-én.